Habakuk
1Habakuk em i wanpela profet na em i bin kisim dispela toktok
bilong God.
Komplen bilong Habakuk.
2O BIKPELA, hamas taim mi bin singaut long Yu bilong kisim helpim bilong Yu,
tasol Yu no save harim.
Mi save krai na tokim Yu long ol pasin nogut i save bagarapim sindaun bilong ol manmeri,
tasol Yu no save helpim.
3Long wanem as Yu larim ol giaman samting i kamap na mi lukim?
Long wanem as Yu larim ol pasin nogut i stap?
Pasin bilong bagarapim sindaun bilong ol manmeri na bilong bagarapim haus na gaden na ol samting i stap long ples klia.
Kros na pait em i kamap bikpela samting stret.
4Olsem na, lo em i stap olsem samting nating,
na ol trupela samting em i no save kamap strong.
Ol man nogut ol i save daunim ol gutpela man,
na ol i save paulim ol samting i stret.
BIKPELA i bekim tok bilong Habakuk.
5“Lukluk gut long ol lain bilong narapela kantri nabaut,
na bai yupela kirap nogut tru.
Long wanem, Mi bai mekim narapela kain samting i kamap namel long yupela.
Na sapos sampela man ol i kam na tokaut long dispela samting
yupela bai tingim olsem ol i giaman.
6Nau Mi bai kirapim na strongim ol lain Babilon.
Yu save, ol dispela lain ol i save kros pait hariap na ol i save bagarapim ol manmeri.
Ol i save go nabaut long olgeta hap long dispela graun,
na ol i save kisim ol samting bilong ol narapela lain.
7Olgeta manmeri ol i pret nogut tru na ol i skin guria long dispela lain.
Ol dispela lain ol i save bihainim tingting bilong ol yet na dispela em i lo bilong ol.
Na ol i tingting tasol long mekim nem bilong ol i kamap bikpela.
8Ol hos bilong ol i save spit moa yet,
na kros pait bilong ol i narapela kain olgeta.
Pastaim ol man ol i kalap long hos na ol i stap longwe,
tasol ol bai givim sikisti na kam hariap.
Ol bai kam hariap tru na wantu ol i ken i kamap long ples bilong yupela na pait.
9Na taim ol i kam ol i tingting tasol long bagarapim olgeta samting bilong yupela.
Na ol dispela lain ol i save kam olsem wanpela strongpela win,
na ol i save karim planti manmeri i go.
10Ol i save tok bilas long ol king nabaut,
na ol i save daunim ol bikpela man long ples.
Na taim ol i lukim ol strongpela banis bilong lukautim ples ol i save lap,
na ol i hipim graun na kalap long banis na winim ol.
11Ol i save winim ol hariap na wantu ol i spit i go long narapela ples olsem win.
Ol i lain nogut tru, na strong bilong ol em i olsem giaman god bilong ol.”
Namba 2 komplen bilong Habakuk.
12O BIKPELA, bipo Yu bin i stap na Yu save stap olsem i kam inap long nau.
Yu Stretpela Stretpela Man na Yu God bilong mi, olsem na mipela no inap lus.
O BIKPELA, Yu bin makim ol lain Babilon bilong skelim pe bilong rong bilong mipela.
Yu Strongpela Ston na Yu bin makim ol bilong mekim save long mipela.
13Yu stretpela man tumas na Yu no inap tru long tanim pes bilong Yu i go long ol samting nogut,
na Yu no inap larim ol pasin nogut.
Olsem na, long wanem as Yu larim ol lain we ol i save mekim kainkain pasin i no stret?
Long wanem as Yu no gat toktok long dispela lain nogut taim ol i laik bagarapim ol lain i gutpela liklik?
14Yu bin mekim ol manmeri i kamap olsem fis tasol.
Ol i kamap olsem fis we ol i no gat wanpela bikman bilong lukautim ol.
15Ol lain Babilon ol i save pulim ol manmeri olsem man i save tromoi huk na pulim fis.
Ol i save banisim ol manmeri olsem man i save tromoi umben na banisim ol fis.
Olsem na, taim ol i banisim na winim ol manmeri ol i amamas.
16Long strong bilong umben bilong ol, ol i kisim ol planti samting,
na ol i save kaikaim ol planti gutpela gutpela kaikai.
Na long dispela as ol i save lotu long umben bilong ol,
na ol i aninit long dispela samting tasol.
17Mi laik askim Yu olsem, “Yu bai larim ol lain Babilon na ol i ken i bagarapim ol narapela lain i go i go yet, a?”
mos_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn